A BIZOTTSÁG HATÁROZATA
(2005. augusztus 3.)
a Hellenic Register of Shipping hajónyilvántartás határozott időre szóló elismerésének kiterjesztéséről
(az értesítés a C(2005) 2940. számú dokumentummal történt)
(Csak a görög nyelvű szöveg hiteles)
(EGT vonatkozású szöveg)
(2005/623/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hajófelügyeleti és hajóvizsgáló szervezetek, valamint a tengerhajózási igazgatás vonatkozó tevékenységeinek közös szabályairól és szabványairól szóló, 1994. november 22-i 94/57/EK tanácsi irányelvre (1) és különösen annak 4. cikke (3) bekezdésére,
tekintettel a ciprusi hatóságok 2004. április 2-án kelt levelére, amely kérelmezi a Hellenic Register of Shipping hajónyilvántartás (a továbbiakban HRS) számára nyújtott határozott időre szóló elismerés Ciprusra történő kiterjesztését a 94/57/EK irányelv 4. cikkének (2) bekezdése értelmében,
tekintettel a görög hatóságok 2004. szeptember 7-én kelt levelére, amely a HRS határozott időre szóló elismerésének feltétel nélküli kiterjesztését kérelmezi az irányelv 4. cikkének (3) bekezdése értelmében,
mivel:
(1)
A 94/57/EK irányelv 4. cikkének (3) bekezdése értelmében a határozott időre szóló elismerés olyan szervezeteknek (hajóosztályozó társaságoknak) nyújtott elismerés, amelyek a melléklet A. „Általános előírások” című szakaszának 2. és 3. pontjában előírt követelmények kivételével az összes többi követelménynek eleget tesznek. Ez az elismerés azonban határozott időre és hatáskörre szól annak érdekében, hogy az érintett szervezet további tapasztalatot szerezhessen.
(2)
A 2001/890/EK bizottsági határozat (2) a 4. cikk (3) bekezdése alapján 2001. december 13-ától számított hároméves időszakra elismerte a HRS-t Görögország tekintetében.
(3)
A Bizottság ellenőrizte, hogy a HRS a 94/57/EK irányelv melléklete A. „Általános előírások” című szakaszának 2. és 3. pontjában előírt követelmények kivételével a melléklet összes többi követelménynek eleget tesz.
(4)
A Bizottság által elvégzett értékelés továbbá rávilágított arra, hogy a HRS-nek fejlesztenie kell a minőségmérő rendszerét annak érdekében, hogy megerősítse azon képességét, hogy mind a kockázatot, mind a teljesítményt fel tudja mérni.
(5)
A párizsi egyetértési memorandum által közzétett, a szervezet biztonsági és környezetszennyezés-megelőzési eredménymutatói annak ellenére, hogy a 2000 és 2002 közötti időszakban gyengének bizonyultak, 2003-ra mérsékelt javulást jeleztek. A HRS továbbá elkötelezte magát amellett, hogy eredménymutatóit az elismert szervezetek átlagához igazítja.
(6)
E határozatban előírt intézkedések összhangban vannak a 94/57/EK irányelv 7. cikke alapján létrehozott, a tengeri közlekedés biztonságával és a hajókról történő szennyezés megelőzésével foglalkozó bizottság (COSS) bizottság véleményével,
ELFOGADTA EZT A HATÁROZATOT:
1. cikk
A Hellenic Register of Shipping hajónyilvántartás 2001/890/EK határozat által engedélyezett határozott időre szóló elismerését e határozat elfogadásának időpontjától számított hároméves időszakra hosszabbítják meg.
2. cikk
A meghosszabbított elismerés hatálya kizárólag Görögországra és Ciprusra vonatkozik.
3. cikk
Ennek a határozatnak a Görög Köztársaság és a Ciprusi Köztársaság a címzettje.
Kelt Brüsszelben, 2005. augusztus 3-án.